Luhanszki terület

A Luhanszki terület (ukránul Луганська область [Luhanszka oblaszty], (oroszul Луганская область [Luganszkaja oblaszty]) közigazgatási egység Ukrajna keleti részén. A terület közigazgatási központja Luhanszk, 2014 és 2022 között a területi közigazgatás székhelye a kelet-ukrajnai háború miatt ideiglenesen Szjevjerodoneck volt. A 2022-es ukrajnai orosz invázió során az orosz csapatok az egész területet elfoglalták és a Luganszki Népköztársaság elnevezésű szakadár államalakulathoz csatolták. Területe 26 684 km². Népessége: 2 167 802 fő (2018). A 7. legnépesebb terület. A városi népesség aránya: 85,8%. 1939. január 10-én hozták létre. Nevezik még Luhanscsina, Ukrajna hajnala és Ukrajna keleti kapuja néven is. 1958-ig és 1970–1990 között a neve Vorosilovgradi terület volt, Kliment Jefremovics Vorosilov tiszteletére. Földrajz A régió határai az északi, keleti és déli irányban Oroszország – vagyis a Belgorodi terület a Voronyezsi terület és a Rosztovi terület – északnyugatra a Harkivi terület és délnyugatra a Donecki terület. A terület legnagyobb magassága 364 m, a legalacsonyabb pontja 38 m. A terület hossza nyugatról keletre 190 km, északról délre 250 km. A régióban kiváló minőségű és jelentős mennyiségű szén található. A szénvagyon becsült mennyisége 4 milliárd tonna. Számos területen találhatók különféle építési anyagok úgy mint: kavics, homok, agyag, mész, kréta, gipsz, kő, mészkő, homokkő. A területen található még földgáz, arany, ezüst és jelentős mennyiségű ásványvíz is. A Luhanszki terület talaja termékeny, többnyire feketeföld. Az erdők aránya 7%. Éghajlata mérsékelten kontinentális. Az átlagos hőmérséklet a legmelegebb hónapban (július) a 21 °C, a leghidegebb hónapban (január) –7 °C. Az átlagos éves csapadékmennyiség 459–505 mm, az április-szeptember közötti időszak a legcsapadékosabb. Közigazgatás A terület közigazgatásának központi szerve a Luhanszki Területi Állami Közigazgatási Hivatal, területi önkormányzati szerve a Luhanszki Területi Tanács. (Címe: Luhanszk, Herojiv Velikoji Vitcsiznyannoji Vijni tér., 4. (пл. Героїв Великої Вітчизнянної Війни 3 , 91016 м. Луганськ)). A területi közigazgatási hivatal a kelet-ukrajnai háború miatt ideiglenesen Szjevjerodoneckben működik. A területi közigazgatási hivatal elnöke 2014. szeptember 18-tól Hennagyij Moszkal. A Luhanszki terület postai irányítószáma: 91000–95000. A telefon területi előhívószáma: +380-64. Városai és népességük (2011): Luhanszk (Луганськ) ▼440 788 Alcsevszk (Алчевськ) ▼114 624 Szjevjerodoneck (Сєвєродонецьк) ▼111 786 Liszicsanszk (Лисичанськ) ▼106 580 Hrusztalnij (Хрустальний) ▼82364 Kadyivka (Кадіївка) ▼76222 Dovzsanszk (Довжанськ) ▼65969 Rubizsne (Рубіжне) ▼60979 Antracit (Антрацит) ▼57 848 Rovenyki (Ровеньки) ▼49014 Brjanka (Брянка) ▼48090 Szorokine (Сорокине) ▼44855 Pervomajszk (Первомайськ) ▼38315 Hresztyivka (Хрестівка) ▼29372 Perevalszk (Перевальськ) ▼25459 Molodohvargyijszk (Молодогвардійськ) ▼23457 Popaszna (Попасна) ▼21613 Szuhogyilszk (Суходільськ) ▼20 361 Kreminna (Кремінна) ▼20 727 Szvatove (Сватове) ▼18641 Sztarobilszk (Старобільськ) ▼18525 Lutuhine (Лутугине) ▼18 303 Népesség A lakosság többségét ukránok alkotják, mellettük jelentős az orosz nemzetiségűek aránya. Nyelvhasználat tekintetében azonban az orosz nyelv domináns, a 2001-es népszámláláson a lakosság 68,8%-a vallotta magát orosz anyanyelvűnek. ukrán – 57,96% orosz – 39,05% belorusz – 0,81% tatár – 0,34% örmény – 0,26% moldovai – 0,13% azerbajdzsáni – 0,12% zsidó – 0,10% lengyel – 0,08%. Gazdaság A régió központja és legközelebbi kikötő, Mariupol között 280 km a távolság közúton, 288 km vasúton. Az odesszai tengeri termináltól mért távolság közúton 844 km, vasúton 1047 km. Ipara változatos, a vezető szerep a feldolgozóiparé. Részaránya a teljes ipari termelés több, mint 71,6%-a. A Luhanszki terület feldolgozóipara koksz termelésével, kőolajipari termékek, gépek, vegyipari, petrolkémiai, élelmiszer-, a cellulóz- és papír-, textil- és építési anyagok előállításából áll. Közlekedés Légi közlekedésében korábban a Luhanszki nemzetközi repülőtér játszotta a legfontosabb szerepet. A kelet-ukrajnai háború miatt a repülőtér nem működik, kifutópályája megsemmisült. A terület működő közforgalmi repülőtere a szeverodonecki repülőtér. Jelentős a vasúti teherforgalom és a tranzit személyforgalom is. Jegyzetek Források A Luhanszki terület Állami Közigazgatási Hivatal honlapja (ukránul) A Luhanszki terület honlapja (ukránul) Archiválva 2004. április 5-i dátummal a Wayback Machine-ben A Luhanszki területi Tanács honlapja (ukránul)